
ROZSUDOK V MENE SLOVENSKEJ REPUBLIKY Okresný súd Stará Ľubovňa sudkyňou JUDr. Janou Srokovou v rodinnoprávnej veci starostlivosti súdu o mal. deti A. B., nar. XX.XX.XXXX a C. B., nar. XX.XX.XXXX, obe trvale bytom D. E. XXXX/XX, XXX XX F. G., zastúpené kolíznym opatrovníkom Úradom práce, sociálnych vecí a rodiny Stará Ľubovňa, deti rodičov: matky B. G. H., nar. XX.XX.XXXX, trvale bytom D. E. XXXX/XX, XXX XX F. G. a otca I. B., nar. XX.XX.XXXX, trvale bytom I. XXX, XXX XX I., právne zastúpeného JUDr. Gáborom Szárazom, advokátom, Advokátska kancelária so sídlom Garbiarska 20, 064 01, Stará Ľubovňa, v konaní o zmenu výkonu rodičovských práv a povinnosti takto rozhodol: Súd s ch v a ľ u j e rodičovskú dohodu uzavretú medzi rodičmi v tomto znení: I. Mení sa rozsudok Okresného súdu Stará Ľubovňa č.k. 4P/1/2024-150 zo dňa 04.06.2024 vo výroku týkajúceho sa schválenia rodičovskej dohody tak, že mal. deti A. B., nar. XX.XX.XXXX a mal. C. B., nar. XX.XX.XXXX sa zverujú do osobnej starostlivosti otca I. B., nar. XX.XX.XXXX, ktorý bude mal. deti zastupovať a spravovať ich majetok. II. Matka mal. detí G. H., nar. XX.XX.XXXX je p o v i n n á prispievať na výživu mal. A. B. sumou 100,- eur mesačne a na výživu mal. C. B. sumou 100,- eur mesačne, ktoré výživné je matka povinná uhrádzať k rukám otca vždy do 15 - tého dňa toho - ktorého mesiaca vopred, počnúc dňom právoplatnosti tohto rozsudku. III.
Styk matky s mal. deťmi sa n e u p r a v u j e.
IV.
Žiaden z účastníkov n e m á
nárok
na náhradu trov konania.
odôvodnenie: 1. Podľa § 221 písm. a/ Civilného sporového poriadku /CSP/ písomné vyhotovenie rozsudku nemusí obsahovať odôvodnenie, ak je na pojednávaní vyhlásený rozsudok za prítomnosti všetkých strán alebo ich zástupcov, ktorí sa vzdajú odvolania 2. Podľa § 122 Civilného mimosporového poriadku /CMP/ ak vo veciach starostlivosti súdu o maloletých súd rozsudkom schválil dohodu rodičov, nie sú rodičia oprávnení podať voči výroku, ktorým bola dohoda schválená, odvolanie. 3. Podľa § 2 ods. 1 zak. č. 161/2015 Z.z. Civilného mimosporového poriadku /ďalej len CMP/ na konania podľa tohto zákona sa použijú ustanovenia Civilného sporového poriadku / ďalej len CSP/ , ak tento zákon neustanovuje inak.
4. Na pojednávaní dňa 13.01.2026 obaja rodičia navrhli, aby súd schválil ich rodičovskú dohodu, k čomu sa pripojil aj kolízny opatrovník. 5. Vzhľadom na to, že navrhovaná rodičovská dohoda je v záujme mal. deti súd ju schválil. 6. Pre prípad ďalšieho rozhodovania o výške výživného súd uvádza, že matka mal. detí je toho času vo väzbe v ÚVV Prešov, je bez príjmu. Od marca 2025 do novembra 2025 poberala nemocenské dávky vo výške 766,- eur mesačne. Jej zamestnávateľom je AGRO-Hniezdne, s.r.o. Otec mal. detí pracuje ako SZČO – v oblasti ťažby dreva v Urbárskej spoločnosti Jakubany s priemerným mesačným príjmom 1.500,- eur. Zároveň pracuje turnusovo aj v Nemecku z dôvodu zlepšenia príjmu vzhľadom na zabezpečenie výdajov rodiny. 7. Keďže po vyhlásení rozsudku sa všetci účastníci vzdali práva podať odvolanie, rozsudok v zmysle citovaných zákonných ustanovení nemusí obsahovať odôvodnenie. 8. O trovách konania súd rozhodol v zmysle § 52 CMP, podľa ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti výroku, ktorým bola schválená rodičovská dohoda rodičia nie sú oprávnení podať odvolanie. Kolízny opatrovník nemôže podať odvolanie proti tomuto rozsudku, pretože sa tohto práva po jeho vyhlásení a po poučení o opravnom prostriedku výslovne vzdal oproti podpisu do zápisnice súdu, čo taktiež urobili aj rodičia mal. detí vo vzťahu k ostatným výrokom. Ak povinný dobrovoľne nesplní, čo mu ukladá vykonateľné rozhodnutie v časti, v ktorej bola upravená starostlivosť o mal. dieťa, styk s mal. dieťaťom alebo iná ako peňažná povinnosť vo vzťahu k mal. dieťaťu, oprávnený môže podať návrh na nariadenie výkonu rozhodnutia podľa § 370 a nasl. CMP. Ak povinný dobrovoľne nesplní, čo mu ukladá vykonateľné rozhodnutie v časti, ktorým bola upravená peňažná povinnosť, oprávnený môže podať návrh na vykonanie exekúcie podľa Exekučného poriadku. Exekúciu možno vykonať zrážkami zo mzdy a z iných príjmov, prikázaním pohľadávky, predajom hnuteľných vecí, predajom cenných papierov, predajom nehnuteľnosti, predajom podniku, príkazom na zadržanie vodičského preukazu.

